‘Ontbloter’ by laerskool vasgetrekArgieffoto: aguri_art/ Pixabay Die polisie het vandeesweek ŉ vermeende ontbloter glo letterlik met sy broek op sy knieë by ŉ Kaapstadse laerskool betrap. Kapt. FC van Wyk, woordvoerder van die Wes-Kaapse polisie, het gesê die polisie het verlede Woensdag ŉ klagte van ŉ plaaslike laerskool in Parow ontvang van ŉ onbekende man wat homself glo by die skool aan verskeie leerders ontbloot. “Daar is deur verskeie ooggetuies beweer dat die verdagte oor ŉ tydperk sy voertuig naby die skool se ingang sou parkeer waar hy dan onvanpaste seksuele dade ten aanskoue van die leerders sou uitvoer,” het Van Wyk gesê. Die polisie het Donderdag ŉ opspooroperasie beplan waartydens beamptes sonder enige sukses voetpatrollies en waarnemings gedoen het. “Ooggetuies is ondervra en hul verklarings is verkry. Sommige van die leerders het onthul dat die verdagte hulle geld aangebied het om in sy voertuig te klim, maar hulle het geweier.” Die polisie het Vrydag weer ŉ soortgelyke poging aangewend, maar daar was geen spoor van die verdagte nie. “Maandag het die ondersoekbeampte, sers. Randall Davids, en sy kollega, sers. Conrad van Zyl, ŉ klopjag by die skool uitgevoer en die verdagte se voertuig in die omgewing opgemerk. Toe hulle die voertuig nader, het hulle opgemerk die bestuurder pas by die ooggetuies se beskrywing. Hulle het hom versoek om uit die voertuig te klim en opgemerk dat sy broek afgetrek is.” Die 47-jarige man is net daar in hegtenis geneem. Die polisie het ŉ lasbrief verkry om die man se huis te deursoek en Woensdag is daar op verskeie elektroniese toestelle beslag gelê waarop daar na bewering kinderpornografie gevind is. Die man moet binnekort in die Bellville-landdroshof verskyn op aanklagte wat verband hou met ontbloting aan minderjariges en die besit van kinderpornografie.